Lea Wermelin (S), 2025-02-21:
Tak for det.
Jeg kan godt på forhånd afsløre, at jeg har glædet mig til i dag, for det er altid stort at stå på den her talerstol, men der er altså nogle dage, nogle lovforslag, som betyder mere end andre.
Retten til fri abort er en af de helt fundamentale rettigheder for kvinder, så det, vi gør i dag, kommer til at have rigtig stor betydning.
Med de tre lovforslag vil vi modernisere den danske abortlovgivning og udvide retten til fri abort.
Det er over 50 år siden, vi i Danmark indførte fri abort, men jeg tror også, det er vigtigt at huske på, at den ret ikke kom af sig selv.
Jeg skal heller ikke lægge skjul på, at en række af kvinderne fra den generation, der var med helt fremme i kampen for fri abort, også er blandt mine politiske forbilleder.
Det er heller ikke nogen selvfølge, at abortrettigheder bare fastholdes og udvides.
De seneste år har vi set flere tilbageslag rundtom i verden.
I USA mistede kvinder i 2022 den nationale beskyttelse af retten til fri abort, og siden da har en række delstater indskrænket eller har helt fjernet den fri abort.
I Polen, som er tættere på os, og som faktisk indførte fri abort før Danmark, blev der også for ikke så mange år siden gennemført en drastisk indskrænkning af abortretten.
Så vi må aldrig tage retten til fri abort for givet.
Men hvad er det så, vi konkret skal behandle i salen i dag?
Med det første lovforslag sætter vi ugegrænsen for fri abort op fra de nuværende 12 uger til 18 uger.
Det gør vi, fordi rigtig meget er sket, siden den i 1973 landede på de her 12 uger.
Vi har f.eks. fået nakkefoldsscanninger og anden fosterdiagnostik, og netop de her nakkefoldsscanninger ligger efter ca. 12 uger, og det betyder, at mange kvinder i dag ikke kan nå at reagere på resultatet, inden de har overskredet abortgrænsen på 12 uger.
Med det andet lovforslag udvider vi retten til fri abort til at omfatte de 15-17-årige, så de selv kan give samtykke uden at skulle have indgrebet godkendt af deres forældre.
Man kan i virkeligheden sige, at vi fjerner en undtagelse, der indtil nu har været gældende på abortområdet.
Det er nemlig det eneste område, hvor de 15-17-årige ikke har mulighed for selv at give et informeret samtykke til behandling i sundhedsvæsenet.
15 år flugter også med den seksuelle lavalder, og de fleste unge er jo heldigvis i den situation, hvor de kan tale med og få støtte af deres forældre.
Men der kan også være unge, der ikke har den mulighed, f.eks. i situationer med social kontrol.
Og der er vi ikke i tvivl.
Det må være de unge kvinder selv, der bestemmer, om de vil have barnet, ikke deres forældre.
Jeg kan derfor heller ikke lade være med at undre mig over, at der er partier, som i andre sammenhænge hævder at være optaget af den her kamp mod social kontrol, men som afviser at støtte det her forslag.
Med det tredje lovforslag vil vi modernisere processen i forbindelse med senabort.
Mange kvinder har fortalt om, at de oplever processen som stigmatiserende og svært gennemskuelig.
Vi kan også se, at der har været betydelige forskelle på tværs af landet.
Så nu nedlægger vi de fem regionale abortsamråd og indfører ét nyt nationalt abortnævn.
Det skal sikre en bedre retssikkerhed med en mere ensartet og gennemsigtig praksis.
Så generationer før os tog et kæmpe skridt og indførte fri abort i 1973, og jeg er utrolig glad for og stolt over, at vi nu kan tage de næste skridt.
Så tusind tak til de partier, der er med i de tre aftaler.
Socialdemokratiet støtter alle tre lovforslag.